google/wiki40b huggingface dataset:
Brage Larsen Sollund

Karriere

Sollund har vært leder i Tromsø AUF, fylkesleder i AUF i Troms og sentralstyremedlem i AUF. Han har i tillegg vært styremedlem i Tromsø Arbeiderparti, hvor han fra 2015 er studieleder. Han har en bachelor i økonomi og administrasjon fra Universitetet i Tromsø - Norges arktiske universitet.
Sollund ble valgt inn i kommunestyret i Tromsø første gang det året han fylte 18. Han ble gjenvalgt ved kommunevalget 2011, og ble valgt til komitéleder for helse og omsorg. Ved valget i 2015 var Sollund 3. kandidat på Tromsø Arbeiderpartis liste, og han ble valgt til gruppeleder for Arbeiderpartiets kommunestyregruppe. I perioden 114. oktober 2015 - 30. juni 2016, var han byråd for oppvekst, utdanning og idrett, fram til byparlamentarismen ble avviklet. Jarle Heitmann var Arbeiderpartiets gruppeleder i tiden da Sollund var byråd.
Semester

Semester (lat. sex, seks og mestris, måneder) betegner en periode på seks måneder.

Skoleåret

Skoleåret i Norge deles gjerne inn i to perioder som kalles semestre (henholdsvis høst- og vårsemester). Disse periodene er ikke faktisk seks måneder slik etymologien til ordet skulle tilsi, men nærmere fem. I andre land er det ikke uvanlig å dele skoleåret inn i trimestre.
Terningen Arena

Funksjon

Terningen Arena har som misjon å være et kultursenter for blant annet Festspillene i Elverum, konserter, håndball og turn.

I tillegg har Elverums avdeling på Høgskolen i Hedmark (avdeling for helse- og idrettsfag), samt hovedadministrasjonen for HiHm flyttet hit fra 2011.
Forsvaret vil ha velferdskontorer og idrettsfasiliteter for personell tilknyttet Terningmoen.

I tillegg til dette vil flere leietakere ha kontorer og andre fasiliteter i Terningen Arena.
He Jin

He Jin (forenklet kinesisk: 何进, tradisjonell kinesisk: 何進, pinyin: Hé Jìn, Wade-Giles: født 135 i Nanyang i Kina, død 22. september 189 i Luoyang) var en kinesisk general under Han-dynastiet.
I 184 ble han øverstkommanderende for den keiserlige hær. Årene etter slo han ned de gule turbaners opprør. Da keiser Ling døde i 189 brøt det ut en maktkamp, og de sentrale hoffevnukkene («de ti evnukker») vendte seg mot He Jin og myrdet ham. Dette snikmordet var en av begivenhetene som utløste borgerkrig og førte til oppløsningen av sentralmakten i Kina og Han-dynastiets undergang.
Mandalskameratene i 2014

Serie

Steffen Aavitsland
   Behar Cimili
   Tomasz Michal Swierczynski
  Rolf Eikeland
  Peter Kjellby
 Terje Gysland
 Mads Heldal
 Endre Lia
 Chaz Åge Lemley Nilsen
 Fahrad Mansouri
 Inge Nilsen
 Endre Omland
 Luis Yovanny Peralta
 Markus Skraastad
 Are Strømland
 Erik Wichne
 Torje Wichne
 

Cupen

Rolf Eikeland
 Behar Cimili
Petter Moen (motstandsmann)

Bakgrunn

Moen ble født i Drammen av foreldre Erik Moen (født 1860) og Hansine Johannessen (født 1867). Han giftet seg 2. november 1940 med Bergliot Svanhild Fjeld Gundersen (født 20. februar 1908), datter av glassmester Bernhard Fjeld Gundersen og Mathilde Karoline Jacobsen Seveland. Han flyttet i 1920 etter bestått examen artium til Kristiania, hvor han tok seg arbeid hos forsikringsselskapet Idun. Han ble senere aktuar i samme selskap.

Andre verdenskrig

Han var involvert i produksjonen og distribusjon av de illegale avisene Fri Presse, Rex Rotary og London-Nytt, som var en av de største illegale aviser under den tyske okkupasjonen av Norge. Denne ble han etter hvert redaktør for. Han ledet også en gruppe som tok initiativet til Aula-brannen i Oslo høsten 1943.

Petter Moens dagbok

I februar 1944 ble Moen arrestert og satt i enecelle på Møllergata 19. Der skrev han dagbok ved å stikke hull i fengselets toalettpapir med en stift fra blendingsgardinen. Til sammen 1 400 ark ble skrevet, rullet sammen og gjemt under cellegulvet via en luftekanalen. 
Etter 7 måneder i fengsel ble Moen sendt om bord i fangeskipet «Westphalen» og omkom, sammen med 45 av de 50 norske fangene ombord, da skipet gikk på en mine og sank i Skagerrak 8. september 1944. Om bord på «Westfalen» hadde Moen fortalt om dagboken til noen av sine medfanger. En av disse var blant de fem overlevende, og da krigen var over, meldte han fra. Cellegulvet ble brutt opp og hele dagboken ble funnet i behold. 
Petter Moens dagbok ble utgitt i bokform i 1949. Den har kommet i flere opplag, og er oversatt til flere språk.
Petter Moen ble bisatt høsten 1945 fra Gamle Aker kirke i Oslo.
Edwin Fabrega vannkraftverk

Edwin Fabrega vannkraftverk er en demning med et vannkraftverk i elva Changuinola i Panama. Dette anlegget har en totalt installert effekt på 300 MW, ble påbegynt i 1975 og stod ferdig utbygd i 1983 med videre utbygging i 1994. Årsproduksjonen er på 1,45 TWh elektrisk kraft.
Pidestall

Pidestall (fransk: piédestal, italiensk: piedistallo) er i klassisk arkitektur sokkelen som oppebærer en eneste kolonne eller en kolonnade. Uttrykket kan også betegne sokkelen eller fotstellet for en statue, byste, vase eller annet overbygg, likesom husmøbler med samme navn.
Cerro Ventisqueros

Cerro Ventisqueros er med sine 3 760 meter over havet det fjerde høyeste fjellet i Costa Rica. Fjellet befinner seg i kantonen Pérez Zeledón sør i landet, i fjellkjeden Cordillera de Talamanca, og er en del av Chirripó nasjonalpark.
Fekting under Sentralamerikanske og karibiske leker 1966

Fekting under Sentralamerikanske og karibiske leker 1966. Fekting var en av flere sporter i de tiende sentralamerikanske og karibiske leker som ble arrangert i San Juan på Puerto Rico i perioden 11. til 25. juli 1966. Det var tiende gangen som fekting var med i de sentralamerikanske og karibiske leker. Det var åtte øvelser, seks for menn og to for kvinner. Det var både individuelle og lagkonkurranser i florett, kårde og sabel for menn og individuelt og lag i florett for kvinner. Cuba ble beste nasjon med seks gullmedaljer foran Venezuela og Colombia med én hver.
The Battle of New Orleans

«The Battle of New Orleans» er en amerikansk sang skrevet av Jimmie Driftwood. Den fremstiller slaget ved New Orleans i 1815 fra perspektivet til en amerikaner som kjemper med Andrew Jackson mot de britiske styrkene, men tonen er munter. Driftwood fikk en Grammy for «årets låt».
Den har blitt spilt inn på plate av mange musikere, men den som oftest blir assosiert med denne sangen er Johnny Horton. Hans versjon toppet Billboard Hot 100-listen i 1959.
I Billboard magazines rangering av toppsangene fra de første femti årene til Billboard Hot 100-listen var «The Battle of New Orleans» rangert som den 28. sangen totalt og som den 21. countrysangen.

Historie

Melodien har sine røtter i en velkjent felemelodi, «The 8th January», som var datoen for slaget ved New Orleans. Jimmy Driftwood, en rektor fra Arkansas, hadde en lidenskap for historie, ga en historisk redegjørelse omkring slaget til denne melodien i et forsøk på å få elevene interessert i å lære historie. Det virket og Driftwood ble kjent i regionen for sine historiske sanger. Han ble gjenoppdaget i slutten av 1950-årene av Don Warden og underskrev til slutt en platekontrakt med RCA, som han spilte inn tolv sanger for i 1958, blant annet «The Battle of New Orleans».

Andre versjoner

Som nevnt innledningsvis var Johnny Hortons versjon fra 1959 den best kjente innspillingen av sangen. Den utelater de milde bannordene og flere av de historiske referansene til originalen. Horton spilte også inn en alternativ versjon for utgivelse i land i Det britiske samveldet med en mer fordelaktig tekst angående britene. Ordet «British» var erstattet med «rebel» (opprører).

«The Battle of Kokamonga»

Countryparodikerne Homer and Jethro hadde en hit med sin parodi «The Battle of Kokamonga». Teksten ble skrevet av J.J. Reynolds. Singlen ble utgitt for RCA Victor i 1959 og hadde produksjonsarbeid av Chet Atkins. I denne versjonen skifter scenen fra et slagsted til en leir, og hvor kampen blir endret til at guttespeiderne jager etter pikespeiderne.

Norsk versjon

Terje Mosnes har skrevet en norsk tekst. På norsk bærer den tittelen «Heia Norge!».
Paranaesthetis

Utbredelse

Arten er utbredt i det nordlige Kina.
Toppenhaug

Toppenhaug er et strøk i Drammen. Det ligger i bydelen Bragernes og utgjør de nedre deler av Bragernesåsen øst for Bragernes torg. Omliggende strøk er Bragernes sentrum i vest, Strøtvet i nordøst, Brakerøya i sørøst og Nøste i øst.
Navnet Toppenhaug stammer fra en husmannsplass som tidligere lå i området.
I dag består Toppenhaug for det meste av villabebyggelse. Unntak er Bragernes skole og det nærliggende park- og rekreasjonsområdet som kalles Kjappen.
Jacob Krog Borch

Bakgrunn

Han var sønn av kjøpmann Christopher Borch og hustru Margarethe, født Møller. Etter fem-seks år som handelsbetjent i Kristiania ble han handelskontorist i Drammen. I 1840 tok han borgerskap som kjøpmann i byen og i de neste 13 årene drev han Børresboden, skipsreder Erik Børresens butikk i byen. Han var gift med Sophie Gullichsen, datter av prokurator John Gullichsen og Alette Schioldborg. Sophie var en av skipsreder Erik Børresens to pleiedøtre. 
Fra omkring 1870 bodde familien i Villa Fjellheim tegnet av den svenske arkitekten Emil Victor Langlet.

Gründer

Samtidig som han drev Børresboden, begynte Borch å kjøpe opp sagbruk og å drive sagbruk oppover langs Drammensvassdraget. Holmen i Drammen hadde blitt utbygd som opplagsplass for trelasthandlere fra 1830-årene, og da eieren der gikk konkurs i 1848, kjøpte Borch det meste av området. Rundt midten av 1850-årene var Borch blant Drammens ti største trelasteksportører. Han hadde sete i Trelasthandlerdireksjonen fra 1836-86, først som bjelkehandler, senere som sagbrukseier. I tillegg til dette var han medeier i Nøste Væveri og i Haugsund (Hokksund) Kobberværk. I 1866 bygde han den første dampdrevne sagen i Drammen. Da etterspørselen etter tømmer avtok i Europa, kom konkursene, og i 1879 var den et faktum også for Borch. Etter dette trakk han seg tilbake fra all merkantil virksomhet.
Studenterforeningen

Studenterforeningen er en forening for studenter i København stiftet i 1820 på initiativ av bl.a. Christian Winther. Studenterforeningen har som formål å være et samlingssted for dansk studentliv.
Svømming under Sommer-OL 1912 – 100 meter ryggsvømming herrer

Kvartfinaler

De to første i hvert heat sammen med den svømmeren som ellers var raskest gikk videre.

Semifinaler

De to første i hvert heat i tillegg til den som ellers svømte raskest gikk videre til finalen.
Morsmål

Morsmål er det flere definisjoner av. Én definisjon sier at morsmålet er det første språket eller talemålet en person lærer, eller et språk en person lærer i veldig ung alder. Denne definisjonen innebærer at morsmål er det samme som førstespråk.
Man kan ha ett, to eller flere morsmål, ettersom man f.eks. kan ha flere enn ett språk som førstespråk, eller kan identifisere seg selv med mer enn ett språk. Morsmål i noen land kan anses som språket til folks etniske grupper. Noen anser det som språket man identifiserer seg med. Det er språket man kan mest. Og det er språket man bruker mest i tankene og verbalt i hjemlandet sitt.

Morsmålsundervisning i Norge

Ifølge opplæringsloven § 2-8 kan elever med annet morsmål enn norsk og samisk søke om særskilt norskopplæring inntil de har tilstrekkelige ferdigheter i norsk til å følge den vanlige opplæringen i skolen. Dette kan gjelde nyankomne og andre minoritetselever med svært begrensede norskkunnskaper.  Morsmålsopplæringen kan legges til en annen skole enn den eleven går på.
I perioden 2009-2010 ble det registrert morsmålsundervisning 117 ulike språk i Norge. Av dem som fikk morsmålsopplæring, var somalisk og urdu de største språkene med rundt 2 500 elever hver. Til sammen fikk 20 000 elever (2,3% av alle elevene i grunnskoler) morsmålsopplæring i denne perioden.
NM i judo 2005

NM i judo 2005 ble arrangert i Nadderudhallen i Bærum 9. april.
Kongepokalene ble vunnet av Ane Ofstad Presterud og Martin Thiblin.
Mikhail Mamlejev

Karriere

Mamlejev var talentfull som juniorløper og plukket med seg tre medaljer på fire starter i Junior-VM. Han var med å vinne stafetten for Russland i polske Gdynia i 1994, blant annet sammen med Valentin Novikov. Som senior gikk han helt til topps på mellomdistansen under EM i ungarske Sümeg i 2002. Russeren vant foran ukrainske Yuri Omeltchenko og briten Jamie Stevenson. Det ble det sølvmedalje på stafett under VM Västerås i 2004. Mamlejev løp første etappe på det russiske sølvlaget. Andrey Khramov og Valentin Novikov løp de øvrige etappene på laget som til slutt kun ble slått av Norge. Russeren giftet seg med en italiensk kvinne og flyttet i 2004 til Meltina i Italia. Mamlejev valgte å skaffe seg italiensk statsborgerskap. Med støtte fra det italienske orienteringsforbundet representerte han Italia for første gang under VM i Danmark i 2006. Mamlejev tok sin siste internasjonale mesterskapsmedalje i ungarske Miskolc da han ble nummer tre på VM langdistanse i 2009. I den italienske landslagsdrakten løp han inn til bronse bak Daniel Hubmann og Thierry Gueorgiou.
Yosemite nasjonalpark

Geografi

Yosemite ligger i fjellkjeden Sierra Nevada i California mellom 648 og 3 997 moh. og favner over fem vegetasjonssoner: chaparral/eikeskog, submontan, montan, subalpin og alpin. 
Parken har tusenvis av innsjøer, vann og bekker, 1300 kilometer med stier og over 500 kilometer med veier. Yosemite-dalen er omgitt på begge sider av loddrette, opptil 900 meter høye fjellvegger, hvorav de mest kjente er Half Dome og El Capitan. Disse er populære mål for fjellklatrere fra hele verden.

Historie

Indianerstammer som paiute, Sierra Miwok og ahwahnechee bodde i området før europeerne kom hit.
Gullrushet i California rundt 1850 økte ferdselen i området. Turismen tiltok fra 1855 og allerede i 1864 ble deler av området vernet under navnet Yosemite Grant. Yosemite ble med det den første naturfredningen i regi av USAs føderale myndigheter; selv om det ikke ble den første nasjonalparken – det ble Yellowstone nasjonalpark i 1872. Skotsk-amerikanske John Muir (1838–1914) var en av ildsjelene bak naturfredningen, og han deltok også i arbeidet med naturvitenskapelig utforskning av området. Siden 1984 har parken stått på UNESCOs Verdensarvliste. 
Årlig besøker over 3,5 millioner mennesker parken, de fleste av dem besøker bare de 18 km² i Yosemite-dalen som utgjør ca. 1% av parkens areal.
Porsgrunds Porselænsfabrik

Historie

Fabrikken ble grunnlagt i 1885 av skipsreder Johan Jeremiassen. Tyskeren Carl Maria Bauer ledet oppbygningen av fabrikken efter tegninger av Skiensarkitekten Waldemar Hansteen. I 1887 kunne den første brenningen finne sted. I fabrikkens lokaler finnes både et stort fabrikk-utsalg og det er anledning til å se produksjon og dekorering av porselen.
PP, som fabrikken også blir kalt, er Porsgrunns største turistattraksjon. Fabrikken ligger helt nede ved elva, ved Porsgrunnsbruas vestre brohode, i innløpet til Telemarksvassdraget. 
Det har, for Porsgrund Porselænsfabrik, som for de aller fleste porselensfabrikker i Europa, vært store forandringer de siste årene. Hoveddelen av produksjonen er flyttet til Tyskland.  17. november 2011 ble det nye Porsgrunn Porselens-senteret åpnet. De gamle, flotte bygningene er restaurert og modernisert, og huser nå et mangfold av nye virksomheter. Ved Porsgrund Porselænsfabrik blir det produsert feltspatporselen som blir brent på 1400 grader. Arbeidsstokken er nok bare en brøkdel av hva den har vært i de forutgående nesten 125 år, men det blir satset på fremtiden, med produksjon av krus og gaver og med blant annet produksjon av det tidløse Bogstad-serviset. Det blir som alltid ( helt fra starten i 1887 ), med alle sine deler, (tallerkner, kopper, fat, lysestaker osv ) dreid, støpt, glasert, brent og dekorert i Porsgrunn. Det er anledning til å bivåne disse prosessene. Dekorering foregår i våre dager stort sett på to måter, ved silketrykk eller med pensel. På Porsgrund Porselæn er penselen ennå i flittig bruk. Gaveartikler, fat, boller og vaser blir håndmalt. Det tradisjonsrike stråmønsteret blir også malt på frihånd. Linjer og render på krus likeså. Dekorer og logoer på krus blir stort sett laget ved silketrykk.
Ove Stokstad

Jazzmusikeren

Stokstad spilte jazz fra 1950-tallet og utover, og var i hjembyen med i Bjørn Alterhaugs grupper, Asmund Bjørken septett, Bodega Band ved NTNU, i storbandet Søyr, samt ledet sitt eget Ove Stokstad & Zoo (1977–80) og Open Door (1986–). Han spilte med en rekke andre kjente jazzmusikere, som Karin Krog og Ben Webster.
Han skrev også om jazz, blant annet om jazz i Trondheim i boken Jazz i Norge, som ble publisert i 1975.
Timeglass (bumerke)

Timeglass er brukt som navn på en grafisk figur som består av streker formet som to trekanter med spissene mot hverandre. Denne figuren er svært vanlig i bumerker fra de fleste tidsperioder. Lignende figurer er kjent fra helleristninger og mønstre rundt om i verden. Figuren finnes i gamle skriftsystemer og den har vært brukt som runetegn for bokstaven D.
 
De to trekantene med spissene mot hverandre i bumerker, er neppe ment som gjenstanden timeglass, selv om den grafiske figuren ligner og selv om timeglass var vanlige i kirker og kirkekunst.  Vi må derfor være forsiktige med å gi figuren en symbolikk når den står i bumerker, selv om den ellers kan være brukt for å minne oss om levetiden som renner ut og om alle tings forgjengelighet. 
Den grafiske figuren timeglass finnes også risset inn som graffiti i flere norske stavkirker. Blindheim tolker timeglasset som et symbol på Jesus og en variantform av labarum eller kristogrammet. Skånberg slutter seg til dette og mener at timeglass i bumerker er å anse som et opprinnelig kristent symbol.
Vi har varianter av bumerkefiguren timeglass flere ganger på 1300-tallet i norske personsegl. Senere finner vi den i bumerker over hele landet og med svært mange varianter. Bumerkefiguren timeglass kan bl.a. stå på skrå, være «liggende», ha avrundete trekantformer som ligner arabertallet 8, den kan midt på ha en tilleggstrek loddrett eller vannrett, eller en strek kan være trukket lengre ut enn de andre. I bumerker kan både to sirkler og to hjerter være stilt opp på samme måte som trekantene.  
Svært mange bumerker har en trekant med to av sidene trukket ut i streker, slik at de også inneholder krysset som grunnform. Denne figuren kaller den danske bumerkeforskeren Allan Tønnesen for et «halvt timeglass». I Norge kunne vi også kalle figuren for en variant av den såkalte «førkja», dvs en figur med et halvt timeglass der strekene ned ender i haker som peker opp.  Figuren halvt timeglass har vi også i mengder av varianter.
Timeglass og halvt timeglass med varianter, synes å være de mest brukte bumerkefigurene i seglene som er gjengitt i Norsk Slektshistorisk Forenings bok fra 2010.
Hits (Tommy Körberg-album)

Hits er et samlealbum med Tommy Körberg, utgitt i 2000.
Sarektjåhkkå

Bestigning

Stortoppen bestiges enklest via isbreen Alep Sarekjiegŋa. Fra toppen av isbreen følger man ryggen opp til toppen fra vest. Man kan også begynne fra motsatt side og komme opp isbreen Mihkájiegŋa for så å følge den samme ryggen fra vest. Langs kammen mellom Bucht- og Nordtoppen er det stedvis svært bratt.
Amphimallon

Utseende

Middelsstore (10-20 millimeter), blanke, gjerne rødbrune eller gulbrune oldenborrer med avlang, nærmest sylindrisk kroppsform. Kroppen er mer eller mindre kledt med fine, lange, oppstående hår.

Levevis

Larvene lever i ofte to år, og lever av røttene på mange ulike planter. Eggene legges i flere omganger i jorden. For de artene som lever i kaldt klima overvintrer larvene ved å trekke seg ned i jorden under frostlaget. Neste vår kommer de opp og eter videre eller klekker til  voksne biller.
De voksne billene er oftest skumrings- eller nattaktive og kommer gjerne til lys. De er planteetere, mange eter blader men det er også en del som lever av pollen.

Utbredelse

Gruppen er utbredt i Palearktis. I Norge forekommer sankthansoldenborren bare i de sørligste landsdelene.
Alma kullkraftverk

Alma kullkraftverk var et varmekraftverk i Buffalo County, nær tettstedet Alma, i delstaten Wisconsin i USA. Det lå ved Ohio River og hadde en installert produksjonskapasitet på 400 MW, fordelt på fem enheter. Brenselkilden var kull. Utbyggingen skjedde 1940–1947. Operatør og hovedeier var Dairyland Power Cooperative.
Det lå ved siden av John P. Madgett kullkraftverk ved bredden av Mississippi River.
NM i hopp uten tilløp 1966

NM i hopp uten tilløp 1966 var en del av NM i friidrett 1966.
Mesterskapet ble arrangert i Sandnes 6. mars. Arrangør var Sandnes IL.
Grande Finale

Grande Finale er et konsertalbum av Björn Afzelius og Globetrotters, utgitt i 1986.
Chrysomela collaris

Utseende

Chrysomela collaris er mellom 5,5-7,5 mm lang. Kroppen er litt langsmal eller mer oval som bladbillene ofte er. Dekkvingene er ensfarget med en metallisk glans. De har uregelmessig punktur, ikke ordnet i langsgående rekker. Halskjoldet er bredt rødlig eller gult på sidene og har metallglans. Antennens niende og tiende ledd er bredere enn de er lange.

Levevis

Både larvene og de voksne (imago) billene lever av å spise blad på næringsplanten, som er blad på trær og busker. Vanligvis seljer (Salix).  Larvene er klumpige, korte og tykke, de er lite kamuflert, men har en viss beskyttelse ved at de lukter vondt. 
Chrysomela collaris tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de  voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Den norske entomologen Lauritz Sømme studerte kuldetoleranse hos virvelløse dyr på avblåste og snøfrie rabber i høyfjellet, ved den vitenskapelige forskningsstasjonen på Finse. Det viste seg at Chrysomela collaris hadde et underkjølingspunkt ved minus 40° C før kroppsvæsken frøs og dyret døde.
Grendi

Grendi (til vanlig uttalt som «Grenna») er ei bygd i Bygland kommune i Aust-Agder, om lag 18 kilometer sør for Bygland sentrum. Bygda ligger på østsiden av Byglandsfjorden og Årdal kyrkje er sentral.
Landeskogen tuberkulosesanatorium ble etablert i bygda tidlig på 1900-tallet, og i 2010 ble Landeskogen Peace Center etablert her. Stedet hadde eget postkontor med 4742 Grendi.
Gården Øvre Lande, som eidsvollsmannen Eivind Torkjelson Lande eide, befinner seg her.

Historie

Fra ca 1300 var gården Bakke i Grendi det faste tingstedet i Råbyggelaget, til Christian Vs Norske Lov ga andre tingsteder.
Mubarak-moskeen (Qadian)

Mubarak-moskeen (punjabi: ਮੁਬਾਰਕ ਮਸਜਿਦ, urdu: مبارک مسجد) ligger i Qadian i indisk Punjab. og ble åpnet i 1882-1883 av Hadrat Mirza Ghulam Ahmad. Det er den første moskéen til Ahmadiyya-menigheten. Senere ble den hvite minaret lagt til. Denne minareten er 32 m høy.
Bonnie Parker

Bakgrunn

Bonnie Parker var det andre av tre barn. Hennes far, Charles Robert Parker (1884–1914), var murer. Faren døde da hun var bare fire år, og moren Emma (Krause) Parker (1885–1944) måtte oppfostre familien i fattige kår. Hun tok med seg barna til sitt foreldrehjem i Cement City, en industriforstad senere kjent som  West Dallas, der hun arbeidet som syerske. 
Bonnie var flink på skolen. Hun utmerket seg særlig i skriving og vant en konkurranse i «litterær kunst». Hun ble beskrevet som intelligent og sjarmerende med egne meninger og vilje. 
Hun giftet seg femten år gammel med Roy Thornton, men ekteskapet ble kortvarig. I 1929 gikk de hver sin vei, men de tok aldri ut skilsmisse, og hun bar gifteringen til sin død.

Kriminell

Senere traff hun Clyde Barrow og ble med i hans kriminelle gjeng, som var ansvarlig for et stort antall ran og drap. Parker blir ofte framstilt som Barrows jevnbyrdige kriminelle, men hennes rolle var trolig begrenset til logistikkarbeid. 23. mai 1934 ble paret skutt og drept av politistyrker som lå i bakhold nær deres skjulested nær Bienville Parish, Louisiana. Det ble aldri ropt noen advarsel eller oppfordring til de ettersøkte om å overgi seg. 
Parker er gravlagt i Crown Hill Memorial Park i Dallas. 
Hun fortsatte heile livet å skrive, og hennes dikt «The Story of Bonnie and Clyde» er en personlig beretning om parets kriminelle løpebane.